b"\n_START_ARTICLE_\nSant Valent\xc3\xad de les Brucardes\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau amb absis semicircular a llevant, amb coberta de volta de quart d'esfera. La coberta avui desapareguda, devia ser a dues aig\xc3\xbces. Primitivament era coberta amb un emigat de fusta, aguantat per arcs diafragm\xc3\xa0tics. La fa\xc3\xa7ana principal \xc3\xa9s orientada a ponent, no presenta ornamentaci\xc3\xb3 i est\xc3\xa0 coronada per una espadanya. El portal d'acc\xc3\xa9s \xc3\xa9s format per una arcada de mig punt amb grans dovelles. Aquesta porta probablement \xc3\xa9s fruit d'una reforma de finals de segle XV o inicis del XVI. _NEWLINE_A l'interior es conserva un arc de mig punt que fa de separaci\xc3\xb3 entre l'absis i la nau. Nom\xc3\xa9s hi ha una finestra amb una volta interior peraltada. El parament \xc3\xa9s de pedra amb carreus for\xc3\xa7a regulars, quadrats i rectangulars disposats en filades ordenades, units amb morter de cal\xc3\xa7. A l'interior hi ha restes d'arrebossat de cal\xc3\xa7 i es creu que hi podien haver hagut pintures.\n_START_SECTION_\nHist\xc3\xb2ria\n_START_PARAGRAPH_\nLa capella est\xc3\xa0 documentada a partir de l'any 1246, en una transacci\xc3\xb3 de terres situades al peu del puig de Sant Valent\xc3\xad. El culte a sant Valent\xc3\xad t\xc3\xa9 una tradici\xc3\xb3 fortament arrelada al terme de Sant Fruit\xc3\xb3s de Bages i est\xc3\xa0 vinculada a l'exist\xc3\xa8ncia del monestir de Sant Benet de Bages. Aquest monestir estava dedicat en un inici a Sant Benet i a Sant Valent\xc3\xad m\xc3\xa0rtir. Posteriorment es va construir la capella en honor a Sant Valent\xc3\xad."